以小團龍及半挺贈无咎并詩用前韵爲戲
作者：黄庭堅
朝代：宋

paragraphs: 我持玄圭與蒼璧，以暗投人渠不識。
城南窮巷有佳人，不索賓郎常晏食。
赤銅茗椀雨斑斑，銀粟翻光解破顔。
上有龍文下棋局，探囊贈君諾已宿。
此物已是元豐春，先皇聖功調玉燭。
晁子胸中開典禮，平生自期莘與渭。
故用澆君磊隗胸，莫令鬢毛雪相似。
曲几團蒲聽煮湯，煎成車聲繞羊腸。
雞蘇胡麻留渴羌，不應亂我官焙香。
肥如瓠壺鼻雷吼，幸君飲此勿飲酒。